Onthou jy nog die dae toe kook sonder pretensie was, kos uit die veld gepluk en gegrawe kon word, die koolstoof nog in jou ouma se kombuishoek gepronk het met 'n warm pot koffie, en jy nog moes wag vir die melk om van die stalle af te kom vir ontbyt? Onthou jy nog die klassieke disse van vervloë dae, onopgesmuk en eerlik? Woestynkombuis is 'n huldeblyk aan daardie dae, toe kos nog kós was.
Hierdie boek is geïnspireer deur 'n vrou sonder pretensie, 'n vrou met integriteit, 'n Christenvrou. Thea van Wyk het hierdie versameling handgeskrewe resepte bymekaar gemaak vanuit die harte en kombuise van haar vriendinne en familie en opgebou totdat dit saamgestel kon word as 'n volledige resepteboek. Thea se idee was nooit om die versameling resepte te publiseer nie. Dit was haar liefde vir die plaaslewe, die Namibiese duine, familiewaardes en kook wat haar dogter, Louise, geïnspireer het om hierdie resepte in 'n boek te omskep. Ná 'n eindelose stryd met kanker is Thea in April 2006 oorlede. Haar kinders dra hierdie boek aan haar op.
“Louise, ek het vandag vir die 2de keer die patatresep gemaak wat uit jou boek kom. Heerlik, Oom Schalk eet sy vingers af.”
“Die feestelike slaai kan in die somer sommer dien as ‘n maaltyd saam met ‘n lekker broodjie, en is op sy lekkerste as hy oornag gestaan het!”